**Tasmania** (palawa kaniksi *lutruwita*) on Australialle kuuluva saari ja Australian osavaltio. Se sijaitsee Australian mantereen itäosan eteläpuolella 240 kilometriä mantereesta, josta 240 kilometriä leveä Bassinsalmi sen erottaa. Tasmanian väkiluku oli 509 965 vuoden 2016 väestönlaskennassa ja sen pinta-ala on 68 018 km². Tasmanian pääkaupunki ja suurin asutuskeskus on Hobart. Tasmania on sekä asukasluvultaan että pinta-alaltaan pienin Australian osavaltio.

Historia
--------

Tasmania Landsat-satelliitin kuvaamana
Ihmiset saapuivat saarelle maata pitkin 25 000–40 000 vuotta sitten. Tasmania oli vielä tuolloin maa-yhteydessä manner-Australiaan, mutta vedenpinnan kohoaminen erotti sen siitä noin 12 000 vuotta sitten. Tästä syystä Tasmanian aboriginaalit kehittyivät omaan suuntaansa mannermaan aboriginaaleihin verrattuna. Tasmanian aboriginaalit harjoittivat metsästystä ja keräilyä. Paikalliset olivat jakautuneet yhdeksään kieli- ja heimoryhmään.

Ensimmäinen eurooppalainen alueella oli hollantilainen Abel Janszoon Tasman, joka purjehti läheltä Tasmanian länsirannikkoa vuonna 1642. Hän nimesi saaren Van Diemenin maaksi Batavian kuvernöörin mukaan. Ensimmäinen saarelle varsinaisesti astunut eurooppalainen oli ranskalainen Marion du Fresne vuonna 1772. Vuonna 1803 brittiläinen John Bowen perusti ensimmäisen eurooppalaisen siirtokunnan Risdon Coveen. Siirtokunta siirrettiin vuonna 1804 nykyisen Hobartin paikalle. Tasmania kuului Uuteen Etelä-Walesiin vuoteen 1825 saakka, jolloin siitä tuli oma koloniansa.

1820-luvun lopussa alkoi niin sanottu musta sota, jonka seurauksena lähes koko alkuperäisväestö hävisi. Vuonna 1842 Hobart sai kaupungin oikeudet. Samana vuonna vankisiirtolaisten määrä oli huipussaan, tuona vuonna saarelle siirrettiin Isosta-Britanniasta 5 329 vankia. Vuonna 1856 nimitys Van Diemenin maa jäi pois käytöstä ja nimi vaihdettiin virallisesti Tasmaniaksi. Tasmaniasta tuli osa Australiaa sen itsenäistyttyä vuonna 1901.

Maantiede
---------

Tasmania muistuttaa muodoltaan sydäntä. Tasmania on vuoristoista aluetta. Se kuuluu geologisesti Australian Kordillieereihin. Saaren korkein huippu on 1 617 metriä korkea Mount Ossa. Kaksi tärkeintä jokijärjestelmää ovat Derwent kaakossa ja South Esk koillisessa. Lisäksi saarella on useita pienempiä jokijärjestelmiä. Saaren keskiosan ylängöllä on yli 4 000 järveä, joista suurin osa on melko matalia. Suurimmat ovat Great Lake ja Lake Saint Chair. Tätä Tasmanian maisemaa on verrattu Suomeen. Useat järvistä ovat vesivoimaloita varten luotuja tekojärviä. Suurin osa maaperästä on hapanta ja vähäravinteista. Saaren kaakkoisosassa sijaitsevat Tasmanian erämaat ovat lähes asumattomia ja ne ovat yksi UNESCOn maailmanperintöluettelon suojelukohteista.

### Eläimistö

Kotoperäisiä lajeja Tasmaniassa ovat pussiahma eli Tasmanian tuholainen ja pussihukka eli tasmaniantiikeri.*lähde?* Muita Tasmaniassa esiintyviä lajeja ovat vompatit, vallabit, delfiinit, sinipingviini, valaat ja vesinokkaeläin.

Lake Pedder Mt Eliza -vuorelta nähtynä, Southwest-kansallispuistossa.

Väestö
------

Vuonna 2009 Tasmaniassa asui 502 600 henkilöä. Valtaosa Tasmanian asukkaista on syntynyt Australiassa ja heidän osuutensa on Tasmaniassa Australian alueista kaikkein korkein. Väestö on keskittynyt pääasiassa saaren pohjois- ja koillisosiin, sekä siellä etenkin kaupunkeihin. Suurin osa saaren asukkaista on brittiläistä alkuperää. Aboriginaaleja, mukaan lukien tasmanialaiset ja Australian mannermaalta muuttaneet sekä Torresinsalmen saarten asukkaat, oli vuonna 2006 16 900 eli noin 3,5 % silloisesta väestömäärästä. Käytetyin kieli on englanti, jota puhuu 93 % väestöstä. Seuraavaksi suurimmat kielet ovat italia, saksa ja kiina.

Tasmanian hallinto on ottanut tavoitteekseen kasvattaa väestöään 650 000:een vuoteen 2050 mennessä. Tavoitteena on nopeuttaa talouden kasvua, luoda työpaikkoja ja kohentaa tasmanialaisten yleistä elintasoa.

Hallinto
--------

Tasmania on Australian osavaltio, mikä tarkoittaa että sillä on oma itsenäinen hallinto ja lainsäädäntö. Osavaltion lait eivät saa olla ristiriidassa liittovaltion lakien kanssa. Kuninkaan seremoniallista valtaa osavaltiossa pitää kuvernööri. Osavaltion päämies on hallituksen pääministeri. Tasmanialla on viisi edustajaa Australian parlamentin ylähuoneessa ja 12 edustajaa alahuoneessa.

Tasmanialla on kaksikamarinen parlamentti, jonka ylähuoneessa on 15 jäsentä ja alahuoneessa 25 jäsentä. Parlamentin jäsenet valitaan neljän vuoden välein osavaltion 25 vaalipiiristä. Vaalit voittaneen puolueen puheenjohtajasta tulee Tasmanian pääministeri ja hän muodostaa hallituksen. Osavaltion toimeenpanovalta on kuvernöörillä, joka allekirjoittaa osavaltion lait ja muut viralliset asiakirjat.

Osavaltion tuomiovalta on tuomioistuimilla. Alempia tuomioistuimia ovat paikalliset maistraatit (engl. *Magistrates Courts*) ja ylempi koko osavaltion kattava tuomioistuin on Tasmanian korkein oikeus (engl. *Supreme Court*). Näiden yläpuolella ovat liittovaltion tuomioistuimet.

Paikallishallinnosta vastaavat paikallishallintoalueet, joita on 29. Alueet vastaavat kuntia ja niiden vastuulla on terveydenhuolto, järjestyksenvalvonta ja hyvinvointi.

Lähteet
-------

1. 1 2  Australia: Agglomerations (census population) citypopulation.de:  Citypopulation. Viitattu 31.12.2018. (englanniksi) (saksaksi)
2. ↑  Aboriginal and Dual Names of places in lutruwita (Tasmania) *tacinc.com.au*. Viitattu 15.1.2021. (englanniksi)
3. 1 2 3  Tasmania *Encyclopædia Britannica*. Viitattu 25.5.2010. (englanniksi)
4. 1 2 3  Tasmania History *AboutAustralia*.  Arkistoitu 26.4.2011. Viitattu 25.5.2010. (englanniksi)
5. 1 2 3  Otavan suuri ensyklopedia, osa 9, artikkeli Tasmania, osio luonto.
6. ↑  ANIMALS AND PLANTS OF TASMANIA *discovertasmania.com.au*. Viitattu 1.10.2016. (englanniksi)
7. ↑  Australian Demographic Statistics Australian Bureau of Statistics. Viitattu 25.5.2010. (englanniksi)
8. ↑  Population Characteristics, Aboriginal and Torres Strait Islander Australians, Tasmania, 2006 Australian Bureau of Statistics. Viitattu 25.5.2010. (englanniksi)
9. ↑  Tasmania Demographics AboutAustralia.  Arkistoitu 1.6.2009. Viitattu 25.5.2010. (englanniksi)
10. ↑  Tasmania's Population Growth Strategy *stategrowth.tas.gov.au*. Viitattu 1.10.2016. (englanniksi)
11. ↑  State and territory government Australian Government.  Arkistoitu 12.11.2009. Viitattu 10.8.2015. (englanniksi)
12. ↑  Parliament Parliament of Tasmania.  Arkistoitu 27.12.2009. Viitattu 10.8.2015. (englanniksi)
13. ↑  Function of the Governor Governor of Tasmania.  Arkistoitu 16.12.2014. Viitattu 10.8.2015. (englanniksi)
14. ↑  Courts and Tribunals Courts Tasmania. Viitattu 10.8.2015. (englanniksi)
15. ↑  What is local government? Tasmanian Goverment.  Arkistoitu 21.8.2015. Viitattu 10.8.2015. (englanniksi)

Aiheesta muualla
----------------

* Kuvia tai muita tiedostoja aiheesta **Tasmania** Wikimedia Commonsissa

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Australian osavaltiot ja territoriot |
| --- |
|  |
| Osavaltiot | Etelä-Australia · Länsi-Australia · Queensland · Tasmania · Uusi Etelä-Wales · Victoria | Australian lippu |
|  |
| Territoriot | Australian Antarktiksen alue · Australian pääkaupunkiterritorio · Heard ja McDonaldinsaaret · Jervis Bay Territory · Joulusaari · Kookossaaret · Korallimeren saarten territorio · Norfolkinsaari · Pohjoisterritorio |

 |